賦秀遠堂
作者：趙德孺
朝代：宋

paragraphs: 翰林李謫仙，埋骨青山下。
平生愛此山，老去終不捨。
放逐鵷鷺行，追隨雞黍社。
文采今尚存，英風滿松檟。
寥寥五百年，好尚世所寡。
韓子荆州後，爲求襲良冶。
乃祖當時輩，異代同瀟洒。
結堂山之陽，真趣非少假。
秀色來天外，遠勢包平野。
烟嵐浮翠黛，攬之不容把。
徜徉盤谷遊，屢請秣吾馬。
時無謫仙人，登臨誰賦者。
九原如可作，一奠招魂斝。